— Добрае пытанне, тым больш што ў наступным годзе мы будзем адзначаць 950-годдзе Мінска, а Усяслаў быў фактычна яго заснавальнікам. І пытанне ў тым, як мы адзначым гэты юбілей: ці шумнымі народнымі гуляннямі, пра якія на наступны дзень забудземся, ці ўсё-такі нейкім маштабным нацыянальным праектам, які застанецца і пасля юбілею… Чаму б такім праектам не мог стаць фільм пра Усяслава Чарадзея? Я ведаю, якія былі праблемы з пошукам сцэнарыста для фільма “Анастасія Слуцкая”. А тут сцэнарый для фільма пра Усяслава Чарадзея ўжо даўно ёсць. Падкрэслю, што гаворка тут ідзе пра сапраўдны гістарычны блокбастар на гадзіны тры з паловай часу. Каб чалавек прыйшоў і глядзеў грандыёзнае відовішча.